b'\n_START_ARTICLE_\nRummikub\n_START_PARAGRAPH_\nRummikub er et brikkespill for tre eller fire spillere.  Det fikk Spiel des Jahres-prisen i 1980 og ble ogs\xc3\xa5 k\xc3\xa5ret til \xc3\xa5rets spill i Nederland i 1983. _NEWLINE_Spillet er i slekt med rummy-kortspillene og det tyrkiske brikkespillet Okey.  Det blir produsert av Lemada Light Industries og blir utgitt av Alga i Norge, Sverige og Finland.\n_START_SECTION_\nHistorie\n_START_PARAGRAPH_\nSpillet ble oppfunnet av Ephraim Hertzano p\xc3\xa5 1940-tallet.  Hertzano bodde den gang i Romania, hvor kortspill var forbudt.  For \xc3\xa5 omg\xc3\xa5 dette forbudet lagde han sm\xc3\xa5 spillebrikker i plast istedenfor kort og tok utgangspunkt i reglene for kortspill han kjente.  _NEWLINE_I begynnelsen lagde han bare spill for venner og kjente, men snart ble ettersp\xc3\xb8rselen s\xc3\xa5 stor at han ogs\xc3\xa5 begynte \xc3\xa5 levere de hjemmelagde spillene til butikker.  _NEWLINE_P\xc3\xa5 1950-tallet flyttet familien til Israel, hvor han fortsatte \xc3\xa5 lage spill for h\xc3\xa5nd og fikk startet lokal distribuering.  Han inviterte distribut\xc3\xb8rer og butikkeiere til spillekvelder hjemme hos seg, og slik \xc3\xb8kte interessen for spillet sakte, men sikkert.  _NEWLINE_Etter hvert kunne han starte masseproduksjon av spillet, og eventyret fortsatte.\n_START_SECTION_\nTurneringer og mesterskap\n_START_PARAGRAPH_\nDet spilles turneringer og internasjonale mesterskap i Rummikub.  VM ble for f\xc3\xb8rste gang arrangert i 1991 og avholdes hvert tredje \xc3\xa5r.  NM ble s\xc3\xa5 vidt vites arrangert for f\xc3\xb8rste gang i 2003 og avholdes n\xc3\xa5 hvert tredje \xc3\xa5r, som VM.'